Diari Oficial de la Generalitat Valenciana


Sumari del DOGV 3379, del 24-11-1998 (1998/9448)

RESOLUCIÓ de 26 d’octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez Pelayo per a la cooperació financera en la realització de la IV Trobada Internacional sobre el Projecte del Genoma Humà i en altres activitats connectades amb la política sanitària.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3379

Data del DOGV
:   24-11-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9448


Data del document
:   26-10-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez Pelayo per a la cooperació financera en la realització de la IV Trobada Internacional sobre el Projecte del Genoma Humà i en altres activitats connectades amb la política sanitària. [1998/X9448]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Universitat Internacional Menéndez Pelayo, el dia 8 de juliol de 1998, un Conveni de col·laboració per a la cooperació financera en la realització de la IV Trobada Internacional sobre el Projecte del Genoma Humà i en altres activitats connectades amb la política sanitària, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0833/98, i que figura com a annex d'aquesta resolució.
  
València, 26 d'octubre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria de Sanitat de la Generalitat Valenciana i la Universitat Internacional Menéndez Pelayo per a la cooperació financera en la realització de la IV Trobada Internacional sobre el Projecte del Genoma Humà i en altres activitats connectades amb la política sanitària
  
A València, a 8 juliol de 1998
  
Reunits
  
D'una banda, l'honorable senyor Joaquín Farnós Gauchía, conseller de Sanitat de la Generalitat Valenciana, segons el que disposen els articles 35 i 21 de la Llei de la Generalitat Valenciana 5/1983, de 30 de desembre, de Govern Valencià.
  
I de l'altra banda, el senyor José Luis García Delgado, rector magnífic de la Universitat Internacional Menéndez Pelayo, en nom i representació d'aquesta universitat, d'acord amb les atribucions que té conferides pel Reial Decret 1.920/1995, de 24 de novembre (BOE núm. 282, de 25 de novembre).
  
El senyor conseller figura especialment facultat per l'Acord del Consell de data 16 de juny de 1998, segons el que estableix l'article 54.bis del Text Refós de la Llei de la Hisenda Pública de la Generalitat Valenciana.
  
Exposen
  
Primer
  
Un dels objectius que té atribuïts la Conselleria de Sanitat és arbitrar polítiques que promoguen els diagnòstics i les teràpies dels trastorns de la salut de base genètica, i també fomentar l'estudi i la investigació en l'àrea sanitària.
  
Segon
  
La Universitat Internacional Menéndez Pelayo ha programat la realització de la IV Trobada Internacional sobre el Projecte del Genoma Humà i altres activitats (Medicina Transfusional, Hormones i Envelliment) a la seua seu de València, el Palau Pineda, per a l'exercici de 1998.
  
Tercer
  
És evident per a ambdues parts la conveniència que les polítiques sanitàries de la Generalitat Valenciana en aquest context convergisquen amb les anàlisis i les propostes que a aquest respecte puguen formular-se en la IV Trobada Internacional sobre el Projecte del Genoma Humà i les altres activitats al·ludides, i la Conselleria de Sanitat ha considerat molt oportú cooperar financerament amb la Universitat Menéndez Pelayo, col·laborant en la realització d'aquestes activitats.
  
És per això que, reconeixent-se ambdues parts amb capacitat legal suficient per atorgar el present conveni, acorden les clàusules següents.
  
Clàusules
  
Primera. Objecte del conveni
  
L'objecte del present conveni és que la Conselleria de Sanitat subvencione a la Universitat Internacional Menéndez Pelayo per a la realització de la IV Trobada Internacional sobre el Projecte del Genoma Humà i altres polítiques connectades amb la política sanitària (Medicina Transfusional, Hormones i Envelliment), que tindran lloc durant l'any 1998 en la seu d'aquesta universitat a València, el Palau Pineda, amb programes de què serà assabentat el conseller de Sanitat amb l'anticipació deguda.
  
Segona. Obligacions de la Universitat Menéndez Pelayo
  
La Universitat Internacional Menéndez Pelayo es compromet, sense perjudici de qualsevol altra obligació que es derive de la legislació a:
  
a) Realitzar el treball oportú de cara a l'organització de la IV Trobada Internacional sobre el Projecte del Genoma Humà i les altres activitats al·ludides.
  
b) Justificar a la Conselleria de Sanitat l'execució de la despesa d'organització de la IV Trobada Internacional sobre el Projecte del Genoma Humà i de les altres activitats al·ludides, en particular:
  
- Despeses de viatge, allotjament i manutenció de participants
  
Honoraris de participants, que s'establiran entre ambdues institucions, determinant-se cada cas de forma individualitzada
  
Despeses de traducció simultània
  
Beques d'assistents
  
- Despeses de difusió (publicitat, impremta, programes..)
  
- Despeses de personal directament atribuïbles a aquestes activitats
  
- Despeses d'edició d'actes
  
- Altres despeses (material fungible, telèfon, fax, correu, hostesses?)
  
c) Fer constar la col·laboració de la Conselleria de Sanitat en els programes impresos i en la publicitat d'aquesta torbada.
  
d) Concedir 50 matrícules gratuïtes a la Conselleria de Sanitat per l'assistència de les persones que es digne a designar.
  
e) Sotmetre's a les actuacions de control financer que corresponen a la Intervenció General en relació amb la subvenció concedida.
  
f) Comunicar a la Conselleria de Sanitat l'obtenció de subvencions o ajudes concedides per a la mateixa finalitat que aquest conveni, procedents de qualssevol administracions o ens públics.
  
Tercera. Aportació de la Conselleria de Sanitat
  
1. L'aportació de la Generalitat Valenciana, a través de la Conselleria de Sanitat, puja a un màxim de vint-i-cinc (22.906.649) de pessetes.
  
2. L'aportació esmentada es farà amb càrrec al capítol IV del subprograma 412.22, Assistència Especialitzada, dels Pressupostos de la Generalitat Valenciana per a 1998.
  
3. Els ingressos es faran en el compte corrent número 8246435232 del Banc d'Espanya (codi del banc 9000), a l'oficina principal (codi de l'agència 0001), al carrer Alcalà, 50, de Madrid, a nom de la Universitat Internacional Menéndez Pelayo, Secció d'Organismes Autònoms.
  
4. La quantia que aportarà la Conselleria de Sanitat s'entendrà com a màxima, i s'adaptarà automàticament a l'import de les despeses justificades per la Universitat Internacional Menéndez Pelayo.
  
Quarta. Incompatibilitats
  
L'import de la subvenció concedida mitjançant el present conveni no podrà superar, en cap cas, aïlladament o en concurrència amb altres ajudes o subvencions d'altres administracions o ens públics, el cost de les activitats que farà la Universitat Internacional Menéndez Pelayo en relació a l'objecte d'aquest conveni.
  
Cinquena. Modalitat de pagament
  
El pagament de l'aportació de la Generalitat Valenciana es farà de la manera següent:
  
El 40% de l'import del conveni en el moment de la firma, sense que siga necessari que abans es constituïsca una fiança per aquest import, ja que com a institució universitària pública adscrita al Ministeri d'Educació i Cultura, la Universitat Internacional Menéndez Pelayo està exempta d'aquesta obligació.
  
El 20% es pagarà després de l'aportació i la comprovació de la documentació justificativa de l'aplicació efectiva i correcta del 40% lliurat anteriorment, i independentment que s'hagen celebrat les trobades objecte del conveni o que estiguen en preparació.
  
El 40% que resta, o la quantia que quede per aportar, una vegada es justifique la totalitat de les despeses realitzades i el compliment d'allò convingut.
  
La justificació de l'aplicació dels fons lliurats es regirà pel que disposen les normes reguladores de la percepció de fons amb càrrec al crèdits de la Generalitat Valenciana.
  
Sisena. Resolució
  
El Govern Valencià, a proposta de la Conselleria de Sanitat, podrà resoldre el present conveni si les activitats de què tracta no es fan dins de l'exercici 1 de 1998 per alguna causa imputable a l'entitat col·laboradora.
  
Setena. Minoracions
  
La quantitat concedida serà reduïda proporcionalment en atenció a la possible baixa en la realització de les activitats objecte del present conveni.
  
Vuitena. Vigència
  
El present conveni tindrà un període de vigència que durarà fins el 31 de desembre de 1998, i s'estableix com a termini màxim per a la presentació de justificants despeses el 15 de desembre de 1998.
  
Novena. Normes
  
En tot allò que no preveu aquest conveni seran aplicables les normes pressupostàries de la Generalitat Valenciana que regulen els convenis i contractes administratius i, en el seu cas, les de caràcter estatal que regulen la mateixa matèria.
  
Ambdues parts, fent ús de la representació que detenen cada un dels compareixents, i una vegada llegit el document present i, en prova de conformitat amb tot el seu contingut, subscriuen i signen en quíntuple exemplar, al lloc i en la data al principi del document indicats.
  
El conseller de Sanitat:
  
Joaquín Farnós Gauchía.
  
El rector de la Universitat Internacional Menéndez Pelayo:
  
José Luis García Delgado